**Ministru kabineta noteikumu projekta “Grozījumi Ministru kabineta 2010.gada 1.jūnija noteikumos Nr.493 „Noteikumi par rīcību ar neizsniegtiem pasta sūtījumiem un kārtību, kādā pasta komersants atver pasta sūtījumus un rīkojas ar atvērto pasta sūtījumu saturu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir noteikt pasta komersantu rīcību ar neizsniegtiem pasta sūtījumiem no trešajām valstīm, ja tiem nav nokārtotas nepieciešamās muitas formalitātes un samaksāti nodokļi, ja to paredz attiecīgie normatīvie akti muitas lietās un nodokļu jomā, (turpmāk - neatmuitoti pasta sūtījumi). Ņemot vērā, ka 2021.gadā spēkā stāsies jauns regulējums muitas un nodokļu jomā, sagaidāms neatmuitoto pasta sūtījumu skaita pieaugums. Lai ievērojami nepalielinātu ietekmi uz pasta komersantiem, kuriem ilgstoši jāglabā neizsniegtie neatmuitoti pasta sūtījumi, noteikumu projekts paredz saīsināt neatmuitoto pasta sūtījumu glabāšanas termiņu no viena gada līdz 90 dienām.Noteikumu projekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pasta likuma 13.² panta otrā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Pasta likuma 13.1 panta trešo daļu pārrobežu pasta sūtījumus adresātiem Latvijas Republikas teritorijā izsniedz pēc tam, kad ir nokārtotas nepieciešamās muitas formalitātes un samaksāti nodokļi, ja to paredz attiecīgie normatīvie akti muitas lietās un nodokļu jomā. Saskaņā ar Pasta likuma 13.² panta otro daļu prasības attiecībā uz rīcību ar neizsniegtiem pasta sūtījumiem nosaka Ministru kabineta 2010.gada 1.jūnija noteikumi Nr.493 „Noteikumi par rīcību ar neizsniegtiem pasta sūtījumiem un kārtību, kādā pasta komersants atver pasta sūtījumus un rīkojas ar atvērto pasta sūtījumu saturu” (turpmāk - Noteikumi Nr.493). Saskaņā ar Noteikumu Nr.493 33. un 36.punktu neizsniegtos pasta sūtījumus pēc glabāšanas termiņa beigām pasta pakalpojumu sniegšanas vietā pasta komersants glabā ne ilgāk par vienu gadu šim nolūkam paredzētā telpā, kura ir nodrošināta pret nepiederošu personu neatļautu iekļūšanu tajā.Pasta sūtījuma atmuitošana jāveic, saņemot pasta sūtījumu no trešajām valstīm. MK noteikumu projekts paredz, ja muitas formalitātes netiks izpildītas, neatmuitotos pasta sūtījumus nevar izsniegt un šie neizsniegtie sūtījumi ir jāglabā pagaidu uzglabāšanas vietā līdz 90 dienām atbilstoši normatīvo aktu prasībām muitas jomā. Pēc minētā termiņa iztecēšanas neatmuitotos pasta sūtījumus vai nu jānodod glabāšanā muitas noliktavā, jāizved atpakaļ uz valsti, no kuras tas ir saņemts, vai arī šāds sūtījums ir jāiznīcina.Ir sastopami arī gadījumi, kad sākotnēji pasta sūtījumi uz trešo valsti ir nosūtīti no Latvijas Republikas, trešajā valstī nav izsniegti vai arī saņēmējs tos atsūtījis atpakaļ sūtītājam un sūtītājs tos neatmuito. Gadījumos, ja neatmuitoto pasta sūtījumu nav iespējams nosūtīt atpakaļ uz valsti, no kuras tas ir saņemts, tas būtu jāglabā līdz vienam gadam, un saskaņā ar Noteikumu Nr.493 39.punktu pēc pusgada atkārtoti nosūtot sūtītājam uzaicinājumu saņemt minēto pasta sūtījumu.Saskaņā ar VAS “Latvijas Pasts” sniegto informāciju laika posmā no 2020.gada sākuma līdz oktobra sākumam glabāšanā tika nodoti 2614 reģistrēti pasta sūtījumi, no tiem muitojams ir 141 pasta sūtījums. Pasta sūtījumu atmuitošanas tendence nav vienmērīga, jo dažos mēnešos visi muitojami pasta sūtījumi tika atmuitoti, bet ir mēneši, kad līdz pat 11% no glabāšanā nododamajiem pasta sūtījumiem vēl nav atmuitoti.2021.gada 1.janvārī stāsies spēkā jauns regulējums muitas jomā, kas paredz visiem importa preču saņēmējiem sniegt elektroniskās deklarācijas. Savukārt 2021.gada 1.jūlijā stāsies spēkā jauns regulējums nodokļu jomā, kas atcels pievienotas vērtības nodokļa (turpmāk - PVN) piemērošanas atbrīvojumus pasta sūtījumiem ar mazu vērtību līdz 22 *euro*. Šobrīd saskaņā ar Pievienotas vērtības nodokļa likuma 53.panta ceturto un piekto daļu ar PVN neapliek preču sūtījumus no trešajām valstīm, ja sūtījuma vērtība nepārsniedz 22 *euro*, kā arī preču importu komerciālā nolūkā, ja to kopējā vērtība nepārsniedz 22 *euro*. Lai pārņemtu Padomes 2017.gada 5.decembra direktīvā (ES) 2017/2455, ar ko groza Direktīvu 2006/112/EK un Direktīvas 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (turpmāk – Direktīva 2017/2455) noteikto regulējumu, kas tostarp atceļ PVN atbrīvojumu mazas vērtības preču sūtījumiem, 2020.gada 15.oktobrī ir pieņemts likums “Grozījumi Pievienotās vērtības nodokļa likumā”, kas nosaka regulējumu attiecībā uz muitas režīmiem, kā arī paredz izslēgt likuma 53.panta ceturto un piekto daļu, atceļot PVN atbrīvojumu mazas vērtības sūtījumiem. Šīs likums stāsies spēkā 2021.gada 1.jūlijā. Iedzīvotāji ļoti aktīvi iepērkas internetveikalos, tostarp preču saņemšanai no trešajām valstīm, un indikatīvi tiek prognozēts, ka 2021.gadā mazo sūtījumu, kam tiks piemērots ar šo likumu noteiktais regulējums, apjoms varētu būt 14 miljoni. Šādu mazo sūtījumu vidējā vērtība ir 11,5 *euro.* Tā kā PVN būs jāaprēķina ikvienam mazam sūtījumam, jo vairs nepastāvēs 22 *euro* slieksnis, tas paaugstinās preču saņēmēja izmaksas.Saņemot no pasta komersanta paziņojumu par pasta sūtījuma saņemšanu, pasta sūtījuma ar precēm, kas sūtīti no trešajām valstīm, saņēmējam tie ir jāatmuito, t.i. jāaizpilda importa muitas deklarācija Valsts ieņēmumu dienesta (turpmāk – VID) elektroniskās deklarēšanas sistēmā un jāsamaksā aprēķinātie nodokļi. VID tīmekļa vietnē ir sniegti skaidrojumi, kādos veidos sūtījumu saņēmēji var iesniegt importa muitas deklarācijas pasta sūtījumiem, aizpildot tās pašiem, vai pilnvarojot pārstāvi muitā, kas sniedz ar muitas formalitāšu nokārtošanu saistītus pakalpojumus. Līdz šim, ņemot vērā PVN atbrīvojumu pasta sūtījumiem ar mazu vērtību, bieži tika piekopta prakse, ka, veicot pasūtījumu internetveikalā, tika noformēti vairāki atsevišķi pirkumi, lai katra pirkuma vērtība nepārsniegtu 22 *euro*. Tādēļ ir jāņem vērā, ka par katru no trešajām valstīm saņemto sūtījumu ir jāiesniedz atsevišķa importa muitas deklarācija, kas nozīmē, ka pat tajos gadījumos, ja saņēmējs vienā laikā saņem vairākus sūtījumus ar vienādām precēm no viena un tā paša nosūtītāja, par katru sūtījumu ir jāaizpilda un jāsniedz atsevišķa deklarācija, kā arī jāmaksā aprēķinātie nodokļi. Stājoties spēkā jaunajam regulējumam par preču importu no trešajām valstīm, sagaidāms neatmuitoto pasta sūtījumu skaita pieaugums. Prasība neizsniegtos neatmuitotos pasta sūtījumus glabāt līdz vienam gadam, kā to paredz Noteikumi Nr.493, kļūs par nesamērīgu, jo pasta komersantiem radīs papildu izmaksas pasta sūtījumu pārvietošanai uz muitas noliktavu, un šo sūtījumu ilgstoša uzglabāšana prasīs lielākus finanšu resursus, vienlaikus saglabājoties riskam nesaņemt no saņēmēja samaksu par pasta sūtījumu glabāšanu, ja pasta sūtījums netiks atmuitots un pieprasīts. Ņemot vērā minēto, lai ievērojami nepalielinātu ietekmi uz pasta komersantiem, kuriem būtu ilgstoši jāglabā neizsniegtie neatmuitotie pasta sūtījumi, nepieciešams izdarīt grozījumus Noteikumos Nr.493.Noteikumu projekts paredz saīsināt neatmuitoto pasta sūtījumu glabāšanas termiņu no viena gada līdz 90 dienām. Ja pēc šī termiņa iztecēšanas pasta sūtījums joprojām netiek atmuitots, pasta komersants ir tiesīgs uzskatīt, ka saņēmējs atteicies no pasta sūtījuma saņemšanas un pasta komersantam ir tiesības ar minētajiem sūtījumiem rīkoties Noteikumos Nr.493 noteiktajā kārtībā (tos realizēt vai iznīcināt). |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS “Latvijas Pasts” |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz: 1) pasta komersantiem; 2) personām, kuras saņem pasta sūtījumus no trešajām valstīm. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neparedz administratīvā sloga palielināšanos. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2020.gada 4.novembrī <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Iebildumi vai priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pasta komersanti.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Satiksmes ministrijas funkcijas un uzdevumi netiek paplašināti vai sašaurināti.Noteikumu projekta īstenošana tiks veikta esošo cilvēkresursu ietvaros. Jaunu institūciju izveide, esošu institūciju likvidācija vai reorganizācija netiek plānota. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāre I.Stepanova